CELEX: 32015D1878
Language: mt
Date: 2015-10-08 00:00:00
Title: Deċiżjoni tal-Kunsill (UE) 2015/1878 tat-8 ta' Ottubru 2015 li tawtorizza lir-Renju tal-Belġju u lir-Repubblika tal-Polonja, rispettivament, biex jirratifikaw, u lir-Repubblika tal-Awstrija biex taderixxi mal-Konvenzjoni ta' Budapest dwar il-Kuntratt tat-Trasport ta' Merkanzija permezz ta' Passaġġi tal-Ilma Interni (CMNI)

21.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 276/1
            
         DEĊIŻJONI TAL-KUNSILL (UE) 2015/1878
   tat-8 ta' Ottubru 2015
   li tawtorizza lir-Renju tal-Belġju u lir-Repubblika tal-Polonja, rispettivament, biex jirratifikaw, u lir-Repubblika tal-Awstrija biex taderixxi mal-Konvenzjoni ta' Budapest dwar il-Kuntratt tat-Trasport ta' Merkanzija permezz ta' Passaġġi tal-Ilma Interni (CMNI)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 81(2), flimkien mal-punt (a) tal-Artikolu 218(6) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:
   
               (1)
            
            
               Il-Konvenzjoni ta' Budapest dwar il-Kuntratt tat-Trasport ta' Merkanzija permezz ta' Passaġġi tal-Ilma Interni (CMNI) (“il-Konvenzjoni ta' Budapest” jew “il-Konvenzjoni”) hija strument siewi biex jiġi promoss it-tbaħħir intern madwar l-Ewropa.
            
         
               (2)
            
            
               L-Unjoni għandha kompetenza esterna esklużiva b'mod partikolari fir-rigward tal-Artikolu 29 tal-Konvenzjoni ta' Budapest sa fejn id-dispożizzjonijiet ta' dak l-Artikolu jaffettwaw ir-regoli stabbiliti fir-Regolament (KE) Nru 593/2008 tal-Parlament Ewropew u tal-Kunsill (1).
            
         
               (3)
            
            
               Il-Konvenzjoni ta' Budapest mhijiex miftuħa għall-parteċipazzjoni minn Organizzazzjonijiet ta' Integrazzjoni Ekonomika Reġjonali bħall-Unjoni Ewropea. Konsegwentement, l-Unjoni mhijiex f'pożizzjoni li ssir Parti Kontraenti għall-Konvenzjoni.
            
         
               (4)
            
            
               L-Istati Membri li għandhom passaġġi tal-ilma interni navigabbli li jaqgħu fil-kamp ta' applikazzjoni tal-Konvenzjoni ta' Budapest għandhom għaldaqstant jiġu awtorizzati biex jirratifikaw jew jaċċedu għall-Konvenzjoni.
            
         
               (5)
            
            
               Ir-Renju tal-Belġju, ir-Repubblika tal-Bulgarija, ir-Repubblika Ċeka, ir-Repubblika Federali tal-Ġermanja, ir-Repubblika Franċiża, ir-Repubblika tal-Kroazja, il-Gran Dukat tal-Lussemburgu, l-Ungerija, ir-Renju tan-Netherlands, ir-Rumanija u r-Repubblika Slovakka huma Partijiet Kontraenti għall-Konvenzjoni ta' Budapest.
            
         
               (6)
            
            
               Ir-Renju tal-Belġju rratifika l-Konvenzjoni ta' Budapest wara l-adozzjoni tar-Regolament (KE) Nru 593/2008 li permezz tiegħu l-Unjoni kisbet kompetenza esterna esklużiva. Il-Kunsill għandu għalhekk jawtorizza ex post lir-Renju tal-Belġju biex jirratifika l-Konvenzjoni.
            
         
               (7)
            
            
               Ir-Repubblika tal-Awstrija u r-Repubblika tal-Polonja, li għandhom passaġġi tal-ilma interni navigabbli li jaqgħu fil-kamp ta' applikazzjoni tal-Konvenzjoni ta' Budapest, esprimew l-interess tagħhom li jsiru Partijiet Kontraenti għall-Konvenzjoni.
            
         
               (8)
            
            
               L-Istati Membri li jifdal tal-Unjoni indikaw li ma għandhomx passaġġi tal-ilma interni navigabbli li jaqgħu fil-kamp ta' applikazzjoni tal-Konvenzjoni ta' Budapest u għalhekk ma għandhomx interess li jirratifikaw jew jaderixxu mal-Konvenzjoni.
            
         
               (9)
            
            
               Il-Konvenzjoni ta' Budapest tippermetti lill-Istati Kontraenti li jagħmlu dikjarazzjonijiet rigward il-kamp ta' applikazzjoni tal-Konvenzjoni. Kif opportun, ir-Repubblika tal-Awstrija u r-Repubblika tal-Polonja għandhom jagħmlu d-dikjarazzjonijiet permessi taħt id-dispożizzjonijiet tagħha, li huma jħossu li jkunu xierqa u meħtieġa.
            
         
               (10)
            
            
               Ir-Renju Unit u l-Irlanda huma marbutin bir-Regolament (KE) Nru 593/2008 u għalhekk qegħdin jieħdu sehem fl-adozzjoni u l-applikazzjoni ta' din id-Deċiżjoni.
            
         
               (11)
            
            
               F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha,
            
         ADOTTA DIN ID-DEĊIŻJONI:
   Artikolu 1
   Il-Kunsill b'dan jawtorizza rispettivament lir-Renju tal-Belġju u lir-Repubblika tal-Polonja biex jirratifikaw u lir-Repubblika tal-Awstrija biex taderixxi mal-Konvenzjoni ta' Budapest dwar il-Kuntratt tat-Trasport ta' Merkanzija permezz ta' Passaġġi tal-Ilma Interni (CMNI).
   It-test tal-Konvenzjoni jinsab mehmuż ma' din id-Deċiżjoni.
   Artikolu 2
   Ir-Repubblika tal-Awstrija u r-Repubblika tal-Polonja għandhom jagħmlu d-dikjarazzjonijiet adatti li huma permessi taħt id-dispożizzjonijiet tal-Konvenzjoni ta' Budapest.
   Artikolu 3
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Artikolu 4
   Din id-Deċiżjoni hija indirizzata lir-Renju tal-Belġju, ir-Repubblika tal-Awstrija u r-Repubblika tal-Polonja.
   
      Magħmul fil-Lussemburgu, it-8 ta' Ottubru 2015.
      
         
            Għall-Kunsill
         
         
            Il-President
         
         J. ASSELBORN
      
   
   
      (1)  Regolament (KE) Nru 593/2008 tal-Parlament Ewropew u tal-Kunsill tas-17 ta' Ġunju 2008 dwar il-liġi applikabbli għall-obbligazzjonijiet kuntrattwali (Ruma I) (ĠU L 177, 4.7.2008, p. 6).